.NET TWAIN image scanner - CodeProject 11,115,916 members (69,685 online)
Last Visit: 31-Dec-99 19:00 Last Update: 28-Dec-14 3:24Refresh1234567891011 Next » Items per datum gefilter: Junie 2017
VivaNuus | BlogItems per datum gefilter: Junie 2017
Items per datum gefilter: Junie 2017	Die peetkind wat in die wyk lê	Donderdag, 29 Junie 2017 14:42	Ek kry gister ŉ navraag van ŉ VivA-gebruiker: Wat wil die mense op dié vorm hê? Aangeheg by die navraag is ŉ foto van ŉ vrywaringsvorm wat haar dogter van die skool af gebring het, wat die ma moet invul en teken. (Die vorm is deur die skool versprei, maar deur die Wes-Kaapse Provinsiale Regering uitgereik.) Daarop moet sy die naam invul van haar “seun/dogter/wyk”. Die ma is verstom. Watse wyk wil hulle hê? Haar kiesafdeling of die gemeente se wyk? En wat wil die Provinsiale Regering daarmee doen?
Ná ŉ paar sekondes se kopkrap (dit was laatmiddag en ek was moeg) besef ek die “wyk” is ŉ verkeerde vertaling van “ward” (wat in Engels ŉ pleegkind of ŉ wyk kan wees). Ek verduidelik die saak, die ma is gerus dat daar nie ŉ gowwermintsbeampte agter haar vullisblikke skuil om aan te teken hoeveel tamaties sy in ŉ week weggooi nie, en die Kaap is Hollands.
Of nie Hollands nie.
Lees meer ...	Alles wat ons skryf, is Grieks vir my	Woensdag, 28 Junie 2017 06:44	Gegroet uit Siprus!
Jare gelede, toe ek op ŉ spesialiteitsrigting in die taalkunde moes besluit, het ek gehoor van die Mediterranean Morphology Meeting – ŉ kongres waar ŉ klomp internasionale bleeksielakademici jaarliks by een of ander eksotiese plek aan die Middellandse See vergader om die nuutste insigte in woordbouteorieë met mekaar te deel. Heerlike bestemming, het ek gedog en my voorts toegespits op dié terrein.
Die voorreg het my te beurt geval om hierdie jaar ŉ referaat hier te mag lewer (nadat ek drie vorige kere geweeg en te lig in die broek bevind is). Toe ek maande gelede ŉ opsomming vir keuring moes instuur, het ek beloof om te praat oor konstruksionistiese perspektiewe op twee kompeterende assosiatiewepluraliskonstruksies. Ek vermoed ek had op daardie stadium een of ander ligte neuropatiese spasma, want die letters van my opsomming dans nou – ses dae voor ek moet praat – onsamehangend en betekenisloos op my rekenaarskerm rond.
Lees meer ...	As Afrikaans en Hollands praat, is dit toepstil	Saterdag, 17 Junie 2017 12:50	Gegroet uit Nederland!
Lees meer ...	Fopnuus	Donderdag, 15 Junie 2017 15:27	fopnuus, s.nw., 1. nuus wat versprei word met die doel om lesers te mislei; 2. nuus wat die spot dryf met werklike nuusgebeure; nuussatire
Die afgelope week of wat het hard aan die land kom vat. PG is weg – die enigste skrywer in die land wat, volgens sy uitgewer, vir haar persklaar manuskripte ingestuur het – en Johan Botha is uit ons midde gepluk. Die Kaap het uiteindelik water gekry, maar met ŉ paar lewens en baie dakke daarvoor betaal. En Knysna het gebrand. En Buffelsbaai en Sedgefield en Plett en Karatara en Diepwalle en Elandskraal en die ander dorpies waarvan my oupa my vertel het voor Dalene Matthee nog haar boeke geskryf het. Huise is platgevee. Herinneringe. Toekomsdrome. Planne. Hoop. Lewens.
Ek het hier in Pretoria in ŉ vergadering gesit wat my gedwing het om op ŉ ander plek te konsentreer, wat so ŉ bietjie gehelp het om die seer en die swaarkry uit te stel. Ek kon my in ŉ borrel terugtrek en afstand behou, maar ek het geweet dis afgryslik, al kon ek nie sien hoe dit gebeur nie.
Toe ek uiteindelik klaar vergader het, is daar ŉ foto op Facebook van ŉ afgebrande huis tussen skelette van stamme, en ŉ verskrikte bosbokkie in die voorgrond wat kom soek na kos en water. Die afstand het nie gehelp nie, my hart het in elk geval gebreek.
Nee, ek het niks verloor nie, maar dit was nie vir my moontlik om in my borrel te bly nie. Want dis my mense wat so seerkry. My land se mense. My land se bosbokkies en my land se bos. En of die slagoffers nou ŉ paleis of ŉ pondok gebly het voor die vuur toegeslaan het, hulle het nou almal ewe veel – niks. Hulle is almal ewe uitgelewer aan ander mense se goedheid.
Lees meer ...	Dit hoef nie te alle tye 'ten alle tye' te wees nie	Saterdag, 10 Junie 2017 11:14	Taalpuriste is ŉ kwaai-kwaai klomp. Onlangs ontvang ek byvoorbeeld weer ŉ e-pos waarin die skrywer (kom ons noem haar Corrigenda) kla oor die grammatikatoetser in die SkryfGoed 5-programmatuur. Met haar toestemming plak ek hier ŉ ongeredigeerde uittreksel uit haar e-pos:
“Die fout wat ek in SkryfGoed 5 opgetel het is dat die program sê te alle tye moet lui ten alle tye. Na my mening kan net 1 uit 100 000 Afrikaanssprekende mense spel. Die verkeerd spel van sekere woorde word deur duisende taalgebruikers nageboots, en hierdie is een so ŉ geval. Die korrekte spelling kan gekontroleer word deur na die Woordelys en Spelreëls, 2009, op p 424 te kyk asook na ander bronne. Dit is ongelooflik dat uiters onkundige mense toegelaat was om aan hierdie program te werk.”
Matteus 7:5 se splinters en balke is nie vandag ter sake nie; kom ons fokus op die ter tafel gelegde kwessie.
Lees meer ...	Daai liederlike loef ...	Donderdag, 08 Junie 2017 11:43	loef, s.nw. die kant waar die wind vandaan waai; uitdrukking: “die loef afsteek” = tussen die skip en die wind beweeg; letterlik die wind uit die seile haal.
ŉ Vryery is nie ŉ maklike ding nie.
Dit verg, om mee te begin, ŉ geweldige klomp moed om jou hart voor ŉ meisiekind se voete te gaan lê, want jy weet nie of sy dit gaan optel of vertrap nie. (Albei dié uitkomste het bowendien sy eie pyn. Die een vat net so ŉ bietjie langer om op te daag.)
Lees meer ...	Goed en bloed, van ’n naald tot 'n koevoet	Maandag, 05 Junie 2017 10:54	Sondagmiddae, ná kookkos en ŉ middagslapie, gaan hang ek en my twee poedelkinders, Hoekom en Sommer, in die netjiesste stadspark in Pretoria uit. Dis hulle tyd om vrylik met die ander hondekinders – van alle groottes, mate en herkomste – te rinkink; dis mý tyd om die Saterdag-Beeld en Sondag-Rapport te lees.
Onder die hondeouers is daar ook tot ŉ mate ŉ ryke verskeidenheid. Verlede jaar se wenner van die Varsgebekkompetisie, André Oberholzer, dwaal daar rond met sy twee schnautzers. Johrné van Huyssteen, sy pragtige vrou, hulle groot Deense hond en vrolike ghantangbrak (van vergesogte oorsprong) verskaf vermaak.
Vra die Duitse herdershond se ma, Natie Rossouw Kruger, twee vasvravrae: “(1) Waar kom die Engelse uitdrukking the whole nine yards vandaan?”; en “(2) Wat is die Afrikaanse ekwivalent daarvan?”
Lees meer ...	“Woorde is oorgehaalde pistole” – Jean-Paul Sartre	Donderdag, 01 Junie 2017 14:16	Maandag en Dinsdag moet ek ŉ vergadering in Stellenbosch bywoon. Dit is, soos altyd, ŉ voorreg om dié historiese dorp te besoek en gewaardeerde vriende en kollegas weer te sien, maar die gemoedere is hierdie keer donker. ŉ Nabykind van ŉ kollega in taalkringe is die naweek vantevore hier dood. Eers verinneweer en toe vermoor. Koelbloedig. Vir ŉ onsinnige ding soos ŉ ou rammelkas. As ŉ ma van ŉ studentekind, breek en breek en breek my hart vir die ouers en familie van dié mooie meisiekind wat in die media moet lees watter alleraaklige laaste oomblikke sy moes deurmaak.
Haar storie is afgryslik, maar dit is, helaas, nie uniek nie.
Lees meer ...	Teken in: SOEK